b'\n_START_ARTICLE_\nVeritas Meteor\n_START_PARAGRAPH_\nVeritas Meteor je Veritasov dirkalnik Formule 1 in Formule 2, ki je bil v uporabi med sezonama 1949 in 1954, na prvenstvenih dirkah pa med sezonama 1951 in 1953, ko so z njim dirkali Karl Kling, Alexander Orley, Peter Walker, Paul Glauser, Peter Hirt, Hermann Lang, Paul Pietsch, Ernst Loof, Arthur Legat, Fran\xc3\xa7ois Vermeulen, Theo Fitzau, Toni Ulmen, Max de Terra, Willy Daetwyler, Kurt Adolff, Hans Klenk, Helmut Niedermayr, Fritz Riess, Franz Bumke, Willi Heeks, Ernst Klodwig, Hans Herrmann in Willi Sturzebecher. Skupno so zbrali \xc5\xa1tiriinosemdeset nastopov na dirkah obeh kategorij, na katerih so dosegli \xc5\xa1tiri zmage in \xc5\xa1e \xc5\xa1est uvrstitev na stopni\xc4\x8dke._NEWLINE_Na dirki K\xc3\xb6lner Kurs 1949 in nato v sezoni 1950 je bil dirkalnik uporabljen le na dirkah Formule 2, Karl Kling je dosegel dve zmagi na dirkah Solituderennen in Grenzlandringrennen. V sezoni 1951 je Paul Pietsch zmagal na dirki Formule 2 Eifelrennen, Peter Hirt pa je nastopil na prvenstveni dirki Formule 1 za Veliko nagrado \xc5\xa0vice, kjer je odstopil. Fritz Riess je dosegel zadnjo zmago dirkalnika na dirki Formule 2 v sezoni 1952 Dessauer Auto und Motorradrennen, nekaj dirka\xc4\x8dev pa je nastopilo tudi na po eni ali dveh prvenstvneih dirkah Formule 1. Najbolj\xc5\xa1i rezultat je dosegel Toni Ulmen z osmim mestom na dirki za Veliko nagrado Nem\xc4\x8dije. Tudi v sezoni 1953 je nekaj dirka\xc4\x8dev nastopilo na po eni dirki Formule 1, edino uvrstitev je dosegel Hans Herrmann z devetim mestom na dirki za Veliko nagrado Nem\xc4\x8dije. Dirkalnik je bil zadnji\xc4\x8d uporabljen na dirki Halle-Saale-Schleiferennen 1954, ko je Willi Sturzebecher odstopil.'